google/wiki40b huggingface dataset:
Miquan

Miquan (kinesisk: 米泉; pinyin: Mǐquán) var et byfylke i byprefekturet Changji i den autonome region Xinjiang i Folkerepublikken Kina.
Befolkningen var 170 422 i 1999.
I 2007 ble byfylket slått sammen med det tidligere bydistriktet Dongshan i Ürümqi, og kombinert ble de til bydistriktet Midong.

Samferdsel

Kinas riksvei 216 går gjennom området. Den går fra Altay til byen Baluntai i fylket Hejing.
James Cronin

Bakgrunn

James Cronins far, James Farley Cronin, var uteksaminert i klassiske språk fra University of Chicago. Etter at faren hadde tatt sin doktorgrad flyttet gfemilien først til Alabama, og senere til Dallas i Texas, der faren ble professor i latin og gresk ved Southern Methodist University.

Studier og karriere

Cronin fullførte i 1951 sine studier ved Southern Methodist University i Dallas og dro for videre utdannelse til University of Chicago, der han tok doktorgraden i 1955. Han arbeidet deretter ved Brookhaven National Laboratory. Fra 1958 til 1971 var han ved Princeton University og ble så professor ved University of Chicago.

Forskning

Cronin arbeidet med hyperoners henfall og myoners tilblivelse. Han bestemte det totaler virkningstverrsnitt for pion-proton-spredning og perfeksjonerte de gnistkammer som han som første fysiker benyttet for å påvise delelementer ved fotografering av gnistsporene.
Han gransket også Cronin-effekten. Han beskrev hadron-henfall i kjerner i betraktning av hva man ville ha forventet dersom man betraktet kjernen som mengde av uavhengige nukleoner.
Cronin mottok Nobelprisen i fysikk i 1980 «for oppdagelsen av brudd mot fundamentale symmetriprinsipper i nøytrale K-mesoners henfall». Han delte prisen med Val Fitch.Dette bygget på eksperimenter utført i 1964 ved Brookhaven National Laboratory.
Senere beskjeftiget han seg med kosmisk stråling ved Pierre-Auger-observatoriet.
I 1963 ble han Fellow i American Physical Society. Fra 1967 var han medlem av American Academy of Arts and Sciences, og fra 1970 av National Academy of Sciences.
Idrettslaget Høyang

Håndball

Klubbens håndballag for kvinner spiller i 4. divisjon sesongen 2015/2016

Historikk

Klubben ble til i 1957, da Høyanger Idrettsforening (stiftet 1917) og Sportsklubben Falken (stiftet 1918) slo seg sammen.
Norges Amerikanske Idretters Forbund

Norges Amerikanske Idretters Forbund (NAIF; stiftet 1. januar 2010) er et norsk idrettsforbund med fire seksjoner for amerikansk fotball, cheerleading, disksport og lacrosse. Forbundet har ca. 4 000 aktive medlemmer, og rundt 80 tilknyttede klubber.
Forbundets stiftelsesmøte ble avholdt 8. november 2009 og er en sammenslåing av Norges Amerikansk Fotball og Cheerleading Forbund, Norges Frisbeeforbund og Norges Lacrosse Forbund. Lacrosse ble med dette tatt opp som ny idrettsgren i Norges idrettsforbund.
Åpen kildekode

Åpen kildekode (oftest omtalt med lånebegrepet open source fra engelsk) betyr at kildekoden til et dataprogram er gjort tilgjengelig (ofte på Internett) for alle. Det finnes mange forskjellige lisenser for åpen kildekode, men den mest brukte er GNU General Public License (GPL). Mange programvareselskaper lager seg sine egne spesialtilpassede åpne lisenser. Organisasjonen Open Source Initiative (OSI) har en godkjenning hvor lisenser som følger deres definisjon av åpen kildekode får tittelen OSI approved.
Man skiller ofte mellom åpen programvare og fri programvare. Fri programvare, slik den er definert av Free Software Foundation, krever i tillegg til at kildekoden er åpen tilgjengelig, at den kan redistribueres kommersielt.
Enkelte kommersielle aktører mener at begrepet åpen kildekode er forvirrende og at det ikke bør benyttes. Dette begrunnes gjerne med at man i Norge ikke behøver å ta inn over seg motsetningene i det amerikanske markedet. Dermed mener de at man i Norge burde klare seg med ett begrep, fri programvare, for å beskrive fenomenet.
Noen velkjente eksempler på programvare med åpen kildekode er Apache, PHP, Mozilla og Linux, og forsåvidt MediaWiki, programvaren som driver Wikipedia.
Tattoonesia

Tattoonesia er et arrangement for tatovering som arrangeres i Fransk Polynesia. Festivalen kom i gang i 2005 for å blåse nytt liv i denne tradisjonelle formen for polynesisk kroppsdekorering.
Franskpolynesiske tatoverere som Manu Farrarons har deltatt i festivalen. Det har også vært deltagere fra andre land.
Baltiske skjold

Det baltiske skjold er et kraton (grunnfjellsskjold) som dekker hele den nordlige og østlige delen av Norden – mindre deler av Finnmark, nesten hele Sverige og Finland, Kolahalvøya og Karelen. Baltiske skjold, eller kontinentplaten Baltika, er den nordvestre av i alt tre grunnfjellsskjold som utgjør det østeuropeiske kraton. De to andre er det sarmatiske skjold (Sarmatia) og Volga-Ural-skjoldet (Volgo-Uralia), som i proterozoikum støtte varig sammen med Baltika for om lag 1,8 milliarder år siden, i det første superkontinentet (Columbia). Ofte brukes ordet Baltika (Baltica) om hele det østeuropeiske kraton, det vil si de baltiske, sarmatiske og volgo-uralske skjoldene som har hengt sammen i 1800 millioner år og overjordisk strekker seg over hele Skandinavia , og underjordisk under nyere sedimentære dekker omfatter hele Baltikum, Hviterussland, Ukraina, og Russland øst til Ural. 
Det er intrusivprovinser i grunnfjellsskjoldet i midtre Sverige, sørvestre Finland, vestre Latvia og nordlige Ukraina (Sarmatia). Baltiske skjold i Norden og sarmatiske skjold i Ukraina er de eneste som stikker opp og dekker overflaten, ellers er det østeuropeiske kratonet en såkalt plattform som ligger under bakken og er dekket av drøyt en milliard år gamle proterozoiske sedimenter.

Geologisk utvikling

Det baltiske skjold er restene av kontinentet Baltika, en kontinental litosfæreplate som rev seg løs fra superkontinentet Rodinia i slutten av prekambriumtiden og kambriumtiden. I devon støtte den sammen med Laurentia (Nord-Amerika) og dannet et middelsstorte superkontinent – Old Red-kontinentet (Euramerika). Dette sammenstøtet skapte også den kaledonske fjellkjede i vestre Skandinavia – denne geologiske formasjonen avgrenser det nordiske grunnfjell mot vest, og oppstod gjennom kambrium, ordovicium, silur og devon for en knapp halv milliard år siden.
Selve litosfæreplaten besto i jordens oldtid av Skandinavia, Finland og Øst-Europa vest for Uralfjellene og utgjør i dag det nevnte grunnfjellsområdet. De eldste bergartene i Norge finnes i Øst-Finnmarks grunnfjellsområde og er mer enn 2 800 millioner år gamle, mens Kolahalvøya og Finland har langt eldre grunnfjell. 
Lenger mot sør og øst – i vestre Russland og i Baltikum - dekkes Baltica av yngre bergarter og sedimenter, og her er altså grunnfjellet ikke et synlig skjold, men en tildekket plattform som strekker seg østover mot Ural.
Første gang Sarmatia og Baltica kolliderte, var for 2 – 1,7 milliarder år siden, hvilket kan ha forårsaket utbruddet som skapte Korosten-plutonet. Langs den sentralhviterussiske sutursone oppstod Orsja-Volhynia-grabenen mellom det arkeiske Sarmatia i sør og det paleoproterozoiske Fennoskandia i nord, for 1,3 – 1 milliard år siden. Grabenen ble en aulacogen som etterhvert sprakk til en riftdal og muliggjorde et vulkansk utbrudd av mafisk lavasmelte som etterlot et 140 000 km² stort basalt-område i nordvestre Ukraina (Volhynia, østre Polen og sørvestre Hviterussland (Orsja) – fordelt jevnt på sarmatiske og baltiske skjold. Elvene Styr og Pripjat renner gjennom området som kalles De volhynske trappene.
Sílvia Alberto

Karriere

Hun studerte teater ved Lisboas film- og teaterskole før hun startet som programleder ved RTP. Blant annet har hun ledet Portugals svar på Melodi Grand Prix, Festival da Canção, syv ganger. Hun har også vært programleder for Dança Comigo (den portugisiske versjonen av Skal vi danse?) samt talentshowene Operação Triunfo og Aqui há talento.
Hun jobbet også tre år ved den kommersielle kringkasteren Sociedade Independente de Comunicação (SIC) der hun ledet de to første sesongene av Ídolos (den portugisiske versjonen av Idol) og Portugals Globos de Ouro 2004.
I mai 2018 var Alberto programleder for Eurovision Song Contest 2018 sammen med Catarina Furtado, Daniela Ruah og Filomena Cautela.
Rainpower

Teknikk

Rainpowers teknikk omfatter utstyr for produksjon av elektrisitet basert på vannkraft.
Francisturbiner: For fallhøyder på mellom 50 og 600 meter er francis­turbiner den vanligste turbintypen. Denne turbintypen er kosteffektiv, og har høyere virkningsgrad enn noen annen turbintype. Rainpower utvikler og tester nye turbindesign innenhus.
Reversible pumpeturbiner: For fallhøyder på mellom 50 og 700 meter leverer Rainpower ettrinns pumpeturbiner som er spesialtilpassa. Pumpelagra vannkraft er en metode for lagring av store mengder overskuddsenergi.
Peltonturbiner: Disse er egna for store fall­høyder og lav vassføring, og blir oftest brukt ved fallhøyder på over 300 meter, og for småkraft­. En spesiell fordel med pelton­turbiner er det breie driftsområdet, som gjør dem spesielt egna for kraftverk med stor variasjon i vannføringa.
Kaplanturbiner: Dette er turbiner med vertikal aksel egna for lave fallhøyder mellom 6 og 60 meter. Vanligvis har kaplanturbiner fire til åtte variable løpehjulsskovler. En stor fordel med kaplanturbiner er at de er egna for kraftverk med stor variasjon i vannføring og fallhøyde. Kaplanturbiner er mye brukt over hele verden på grunn av deres fleksibilitet.

Historie

Selskapet går tilbake til 1853, da Kværner Brug AS ble etablert av Oluf A. Onsum. Senere var det ei sammenslåing med Sørumsand Verksted. Kværner ekspanderte hurtig etter å ha overtatt vannkraftvirksomheten til Nohab, KMW, Tampella og andre. I 1999 kjøpte General Electric Company Kværners vannkraftvirksomhet og etablerte sin vannkraftvirksomhet under navnet GE Hydro. I 2005 solgte GE Hydro Sørumsand verksted til NLI AS; to år senere kjøpte dette selskapet hele den norske vannkraftvirksomheten fra GE, og etablerte Rainpower AS.
Trollmannens læregutt (Dukas)

Om musikken

Verket er en orkestral scherzo. Taktarten i stykket varierer, men én som ofte går igjen er taktarten 3/8. Under kan man se et utklipp fra fagottstemmen som viser sopelimens tema (theme of the broom):
Bergingsbåt

Bergingsbåt er en fellesbetegnelse for båter som er laget for å redde mannskap og skip eller individer som er nødstedt eller forulykket. Som bergingsbåter regnes redningsbåter, MOB-båter og livbåter. Også redningsskøyter, redningskryssere og taubåter er bergingsbåter.
Bryting under Sentralamerikanske og karibiske leker 1959

Bryting under Sentralamerikanske og karibiske leker 1959. Bryting var en av flere sporter i de åttende sentralamerikanske og karibiske leker som ble arrangert i Caracas i Venezuela i perioden 6. til 15. januar 1959. Det var sjette gangen som bryting var med i de sentralamerikanske og karibiske leker. Det ble konkurrert i åtte vektklasser i fristil, kun for menn. Mexico ble beste nasjon med åtte gullmedaljer foran Panama og Venezuela med en hver.
Blykamrene

Blykamrene (italiensk: Piombi) var fengselskamrene i Dogepalasset i Venezia. De hadde sitt navn fora at de lå umiddelbart under palassets med blyplater dekkede tak, noe som gjorde dem svært hete om sommeren og kalde om vinteren. Fengselet er berømt for fanger som Giacomo Casanova og Silvio Pellico.
Via Aurelia

Via Aurelia var en av de romerske veiene og gikk fra Roma og nordover langs kysten av Tyrrenhavet til Pisae. Derfra var en knyttet til veier videre til Gallia.
Veien ble anlagt rundt 241 f.Kr. da Gaius Aurelius Cotta var censor, og har navn etter ham.
Coelocorynus ruteri

Utseende

En middelsstor (ca. 15 millimeter), avlang, nokså blank, svart gullbasse. Kroppsformen er nokså jevnbred, beina ikke spesielt lange. Hannene har fire rundede tenner på clypeus ("snuten") og en uthulning foran på pronotum. Hannen har også at kort, litt flatt horn i pannen. Pronotum er spredt og grovt punktert, tettere punktert i uthulningen. Dekkvingene har markerte punktrader.

Levevis

Disse artene lever i fjellområder. Larvene utvikler seg inne i døde, mosekledte trestammer, både stående og liggende.

Utbredelse

Arten lever i Sentral-Afrika.
Sandvolleyball under Stillehavslekene 1999

Sandvolleyball under Stillehavslekene  1999. Sandvolleyball var en av flere sporter som var med i de ellevte stillehavslekene som ble arrangert i Guam i perioden 29. mai til 12. juni 1999. Det var første gangen som sandvolleyball var med på programmet under stillehavslekene. Det var to turneringer, en for menn og en for damer, ti herrelag og sju damelag deltok.
Trønderbanen

Trønderbanen er en jernbanestrekning og et jernbanetilbud i Trøndelag. Navnet Trønderbanen brukes av Bane NOR om strekningen Trondheim–Steinkjer på Nordlandsbanen, mens NSB bruker navnet Trønderbanen om togtilbudet på strekningen Steinkjer–Trondheim–Støren–Røros på Nordlandsbanen, Dovrebanen og Rørosbanen. Navnet Trønderbanen brukes også i dokumenter fra regjeringen om disse strekningene. Iblant brukes også navnet Trønderbanen om jernbanestrekningene mellom Oppdal, Røros, Trondheim og Steinkjer. Dette var NSBs prosjektnavn på koordineringen av persontog på denne strekningen fra 1993 til og med 2003. NSB sluttet å bruke navnet Trønderbanen i 2004, mens  Jernbanetilsynet fortsatte å bruke navnet. NSB har senere tatt navnet i bruk igjen.

Historie

Trønderbanen var fra 1993 til 2003 NSBs prosjektnavn på koordineringen av persontog på  jernbanestrekningene mellom Oppdal, Røros, Trondheim og Steinkjer. Trønderbanen oppstod som begrep da lokaltogtilbudet i de to trøndelagsfylkene ble reorganisert på 1990-tallet. Begrepet Trønderbanen ble skapt av Gunhild Myren fra Sandvollan i Inderøy, da hun vant en navnekonkurranse i 1993. 
Trønderbanen ble en av de virkelig vellykkede jernbanesatsingene i Norge med avganger på faste tidspunkter stort sett hver time hele dagen mellom Trondheim og Steinkjer. I 2003 fraktet banen ca. 1,1 millioner passasjerer. Ved tellepunktet Støren var det seks prosent flere passasjerer og i Levanger like mange passasjerer sammenlignet med året før.
Fra 1. januar 2004 sluttet NSB å bruke navnet Trønderbanen på lokaltogtilbudet sør og nord for Trondheim. Årsaken var at forretningsenheten i Trondheim ble nedlagt og beslutningene sentralisert til Oslo. Det ble i likhet med lokaltogtrafikken ellers i landet markedsført som NSB Lokaltog, men navnet Trønderbanen ble opprettholdt på folkemunne og i den trønderske pressen. I 2012 var igjen Trønderbanen i bruk av NSB på rutetabeller etc.

Materiell

Trønderbanens tog har i hovedsak vært dieselelektriske motorvogner av type 92, supplert med type 93 blant annet til Røros. Fra 2021 skal strekningen trafikkeres av bimodale tog som kan både kjøre elektrisk eller på diesel. Togsettene skal leveres av Stadler FLIRT (type 76). Innkjøpet ble gjort før man visste at elektrifiseringen av de nordlige delene utsettes.

Elektrifisering

Dovrebanedelen av Trønderbanen er elektrifisert fra før. Det er utredet og kommet i Nasjonal transportplan at delen fra Trondheim til Steinkjer og linken til svensk jernbanenett, Meråkerbanen, skal bli elektrifisert. Utbyggingen skulle starte i 2017, men er utsatt.
Audacity

Funksjonalitet

Man kan gjøre enkel klipping og liming mellom flere lydspor. Man kan zoome ut og inn på lydsporene, og hvis man zoomer langt nok inn, kan man justere lydbølgen manuelt ned til minste detalj. Audacity har en mengde filtere og effekter, for eksempel til å reversere, invertere, endre hastighet og tonehøyde, frekvensfilter og støyfjerning. Det er ingen grense for hvor mange ganger man kan angre. Programmet støtter plugginer i tre formater, nemlig VST, LADSPA og plugginer skrevet i skriptspråket Nyquist. Man trenger ikke kompilator for å skrive sine egne Nyquist-plugginer.
Audacity er ikke lagd for komponering av musikk. Tidsskalaen er trinnløs (tilnærmet), ikke oppdelt i takter. Audacity inneholder ingen lydeksempler, men det går an å lage en tone med en spesifisert frekvens og bølgeform.

Støttede formater

Programmet kan importere og eksportere lyd i formatene WAV, Ogg Vorbis og MPEG-lyd (inkludert MP2 og MP3-filer, eksport vha. LAME). Det er også mulig å importere rådata. Man kan også spille inn analog lyd fra mikrofon, CD-stasjonen, lydutgangen eller lydinngangen.
Audacity har sitt eget xml-baserte lagringsformat for lagring av prosjektfiler, som består av en tekstfil med filendelse .aup og en mappe som inneholder en mengde .au-filer.
Hvis audacity kompileres med støtte for biblioteket libsndfile, kan audacity eksportere og importere filtyper som støttes av dette biblioteket. Nyere utgaver av Audacity kan importere og delvis eksportere i FLAC.

Kompilering

Audacity er basert på visualiseringsverktøyet wxWidgets, et bibliotek til å lage grafiske multiplatformsprogrammer. Versjon 1.2 og tidligere av Audacity krever at wxWidgets er kompilert uten tilleggene gtk2 eller unicode. Versjon 1.3 av audacity støtter den nyeste wxWidgets, men er foreløpig (januar 06) i betaversjon. Bibliotekene libmad, libsndfile og Vorbis er frivillige. Under Linux/UNIX kompileres Audacity på den vanlige måten, se forklaring.
LAME-biblioteket for eksportering av MP3 legges til etter kompilering via menyen i Audacity.
Marlowe tar saken

Handling

Privatetterforskeren Philip Marlowe (Garner) leter etter en mann på oppdrag av hans søster. Samtidig er en morder, som dreper sine ofte med en ishakke løs, og en kvinnelig TV-stjerne er offer for utpressing. Alle disse sakene viser seg å ha en forbindelse med hverandre.

Om filmen

Dette er den første amerikanske filmen hvor Bruce Lee medvirker i.

I rollene

James Garner ... Philip Marlowe
Gayle Hunnicutt ... Mavis Wald
Carroll O'Connor ... Lt. Christy French
Rita Moreno ... Dolores Gonzáles
Sharon Farrell ... Orfamay Quest
William Daniels ... Mr. Crowell
H.M. Wynant ... Sonny Steelgrave
Jackie Coogan ... Grant W. Hicks
Kenneth Tobey ... Sgt. Fred Beifus
Bruce Lee ... Winslow Wong
Renhuai

Renhuai (kinesisk: 仁怀市, pinyin: Rénhuái Shì) er en by på fylkesnivå i byprefekturet Zunyi i provinsen Guizhou i Folkerepublikken Kina.
Befolkningen var på 561 239 innbyggere i 1999.
Durralikøren Maotai stammer fra fylket, nærmere bestemt fra storkommunen av samme navn.
Permocupedidae

Utseende

I likhet med mange andre primitive biller hadde dekkvingene rader av firkantede til runde groper som gav dem et karakteristisk nettmønster.

Historie

Gruppen er kjent fra Perm (280-254 millioner år før nåtid).
Fylkesvei 7090

Fylkesvei 7090 (Fv7090) i Trøndelag går mellom Drag og Lysøya i Vikna kommune. Veien er 4,6 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 505 (Nord-Trøndelag).
Institutt for administrasjon og organisasjonsvitenskap

Institutt for administrasjon og organisasjonsvitenskap er et statsvitenskapelig institutt under Det samfunnsvitenskapelige fakultet ved Universitetet i Bergen. Instituttet tilbyr utdanning i statsvitenskap på bachelor-, master- og phd-nivå og har 27 årsverk i vitenskapelige stillinger.
Instituttet ledes av professor Harald Sætren.
Bangladesh under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Flommen i Kina 2008

Flommen i Kina 2008 begynte den 26. mai 2008 med kraftig regn, jordras og flom som påvirket Sør-Kina og medførte at mer enn 200 mennesker døde eller ble savnet per 15. juni.
Første runde med flommer påvirket tolv provinser i Sør-Kina og drepte 93 mennesker per 30. mai. En ny runde med flommer begynte den 6. juni over ni provinser i Sør-Kina og drepte 55 mennesker, 7 savnet og tvang 1.3 millioner å evakuere per 14. juni Kinas National Meteorologiske Senter har sagt at kraftig regn ville fortsette og at nedbør i provinsene Guizhou, Sichuan og Yunnan ville bli 30 til 70 prosent større enn i samme periode året før.
Regnbuenasjonen

Regnbuenasjonen er et begrep satt sammen av den sørafrikanske erkebiskopen Desmond Tutu for å beskrive Sør-Afrika etter Apartheid (fra 1994), etter landets første heldemokratiske valg i 1994.
Begrepet ble videre definert av president Nelson Mandela i hans første måned som statsleder, da han proklamerte: «Each of us is as intimately attached to the soil of this beautiful country as are the famous jacaranda trees of Pretoria and the mimosa trees of the bushveld – a rainbow nation at peace with itself and the world.» (enhver av oss er nært knyttet til dette vakre landets jord, på samme måte som de kjente jacaranda-trærne i Pretoria og mimosa-trærne i Bushveld er – en regnbuenasjon i fred med seg selv og verden)

Identitet

Begrepet var ment som et samleuttrykk for flerkulturell enhet og samlingen av mennesker fra mange forskjellige nasjoner, i et land som tidligere var kjent for et strengt skille mellom sorte og hvite.
Under en rekke kringkastede opptredener, talte Tutu om Guds regnbuefolk. Dette spilte på det gamle testamentets historie om Noah og syndefloden, og regnbuen som fulgte som symbol for fred. Ved siden av dette er også regnbuen et tegn for håp og en lys fremtid for mange av de innfødte kulturene i Afrika (f.eks. xhosa-kulturen).
Randers

Historie

Randers ble grunnlagt på 1000-tallet. Knut den hellige preget motivet på myntene fra byen, og opprørere mot ham samlet seg der i 1086.
Byen var befestet under det meste av middelalderen og var sikret av en voll. Der er ingen spor av vollen i dag. Ved å følge gatenavnene kan man imidlertid følge en sirkel rundt bykjernen. Denne sirkelen viser antagelig vollens plassering. En årbok skrevet på Essenbæk kloster kan bl.a. fortelle om flere bybranner i Randers. Byen ble utslettet hele tre ganger på 1200-tallet, som i 1246 da byen ble satt fyr på av Abels tropper, i borgerkrigen mot Erik Plogpenning.
Da Valdemar Atterdag i 1350 prøvde å samle riket etter pantsettingen til Holstenerne, ble byen ytterligere befestet og ofte omtalt som Randershus. Denne festningen ble erobret av misnøyde adelsfolk i 1357. I 1359 angrep Valdemar byen på nytt.
I 1534 var det bondeoppstand hvor opprørerne forsøkte å storme byen. De ble imidlertid slått tilbake fra vollene, som hadde blitt utbedret i all hast.
Under Christian III (1536–1559) ble det bygget store festningsanlegg som var sikret hele veien med vollgraver.
Randers er kjent for sine mange veiforbindelser.  Det sies om byen som man sier om Rom at «Alle veier fører til Randers». Byen var også kjent for blant annet Randers Rebslageri, som produserte Randers-rep («hæng Dem ikke i bagateller, brug Randers-reb»).
Statsminister Jens Otto Krag er født og oppvokst i Randers, og levde der fra 1914 til 1932. Han var byens folketingsmann gjennom storparten av sin aktive folketingskarriere.

Sport

Fotballklubben Randers FC kommer fra byen, og spiller sine hjemmekamper på Essex Park Randers. De har spilt fast i SAS-ligaen siden sommeren 2006, og den beste plasseringen de har oppnådd er en femteplass i 2008/09-sesongen.